Twee sterf in Alberton-ongelukParamedici op die toneel. Foto: ER24 Twee mense is Dinsdagoggend dood en talle beseer nadat die voertuig waarin hulle gery het in Alberton aan die Oos-Rand gerol het. Chitra Bodasing, woordvoerder van ER24, het gesê die ongeluk het vroegoggend op die R59/N12 plaasgevind. “Die bestuurder van ŉ minibustaxi het beheer oor die voertuig verloor waarna dit verskeie kere gerol het. Dit het ŉ paar meter van die pad af teen ŉ steilte tot stilstand gekom,” het Bodasing gesê. Die twee mense was reeds dood toe paramedici by die toneel opgedaag het nadat hulle uit die taxi geslinger is. Hul liggame is ŉ paar meter ver van die wrak af aangetref. “Een mens is kritiek beseer en moes met ŉ helikopter na ŉ nabygeleë hospitaal geneem word.” Agt mense het matige beserings opgedoen en is met ambulanse na verskeie hospitale geneem vir verdere behandeling. Die oorsaak van die ongeluk word ondersoek.